**iCentre-Hungary Kft.**

**iCentre Smart Renew Program iCentre Apple készülékhez**

**Általános Szerződési Feltételek**

hatályos: 2024.12.20. napjától visszavonásig

1. **Az iCentre Apple készülék iCentre Smart Renew Program bemutatása**

* 1. Az iCentre Smart Renew Programot iCentre Apple készülékhez (a továbbiakban: „Program”) az **iCentre-Hungary Kft.** (székhelye: 1117 Budapest, Gábor Dénes utca 4. C. ép. fszt., amelyet a Fővárosi Törvényszék Cégbírósága 01-09-162452 cégjegyzékszámon vett nyilvántartásba, adószáma: 10673872-2-43) (a továbbiakban: „iCentre”) működteti a Programban résztvevő magyarországi iCentre üzletekben (az üzletek listája az alábbi linken érhető el: [*https://www.icentre.hu/uzletek*](https://www.icentre.hu/uzletek)*)* és az iCentre webáruházban (<https://www.icentre.hu>) a Programban meghatározott Apple terméket vásárló, az alábbi 2. pont szerinti feltételeknek megfelelő fogyasztók (a továbbiakban: „Fogyasztó”) részére a jelen Általános Szerződési Feltételekben (a továbbiakban: „ÁSZF”) meghatározottak szerint.

1.2 A Program keretében a Fogyasztó jogosult arra, hogy a Program keretében kijelölt egyes Apple készülékeket megvásárolja oly módon, hogy a vételár megfizetése a Program keretében elérhető Magyar Cofidis Bank Zrt. áruvásárlási hitelből (a továbbiakban: „Fogyasztói Kölcsön”) történik. A Fogyasztó abban az esetben vehet részt a Programban, amennyiben a jogszabályi és a banki hitelezhetőségi feltételeknek megfelel.

1.3 A Program keretében megvásárolt Apple készüléket a Fogyasztó 12, 24 vagy 36 hónapos futamidő elteltével felajánlhatja visszavásárlásra az iCentre részére, Fogyasztói Kölcsönét ezáltal az alábbiakban leírtak szerint végtörleszti és (ha a vonatkozó feltételeknek megfelel) új Apple készüléket vásárolhat az iCentre-nél.

1.4 A Program elérhető az iCentre minden magyarországi üzletében és a webáruházában. A webáruházban történő vásárláskor a Fogyasztónak jeleznie kell, hogy az Apple terméket a Program keretében szeretné megvásárolni. A Program keretében a vételár finanszírozásához a Magyar Cofidis Bank Zrt. áruvásárlási hitele érhető el, más pénzintézet fogyasztói kölcsöne a Program keretében nem vehető igénybe.

1.5 A Program keretében elérhető Apple készülékek körét és leírását az iCentre a weboldalán közzéteszi, valamint azt is megjelöli, hogy az adott készüléket milyen visszavásárlási futamidővel kínálja fel megvásárlásra.

1.6 A vásárlás időpontjában az iCentre tájékoztatja a Fogyasztót arról, hogy az általa kiválasztott 12, 24 vagy 36 hónapos futamidő elteltével a kiválasztott eredeti Apple készüléket milyen értéken és milyen feltételekkel (lásd alábbi 4. pont) vásárolja vissza a Fogyasztótól (a továbbiakban: „Maradványérték”). Maradványértéken történő visszavásárlásra csak akkor kerülhet sor, ha az eredeti Apple készülék megfelel az (alábbi 4. pont szerinti) Visszavásárlási Feltételeknek. A vásárlás időpontjában a Fogyasztó ez alapján eldönti, hogy 12, 24 vagy 36 hónap elteltével ajánlja fel az eredeti Apple készüléket visszavásárlásra és végtörleszti a Fogyasztói Kölcsönt. A Fogyasztó a Programba történő belépéskor köteles megjelölni, hogy a visszavásárlás 12, 24 vagy 36 hónap múlva legyen esedékes, mert a Fogyasztói Kölcsön feltételei ennek megfelelően alakulnak.

1.7 A Magyar Cofidis Bank Zrt. fogyasztói kölcsöne esetén a referencia THM értéke 14,90% 2 000 000 Ft; 24 hónap figyelembevételével. A referencia THM a teljes hiteldíj mutató meghatározásáról, számításáról és közzétételéről szóló 83/2010. (lll.25.) Korm. rendelet 9. § (1) bekezdésétől eltérően, a hiteltípusra elérhető, megjelölt hitelösszeg és futamidő figyelembevételével került meghatározásra.

1.8 Az iCentre a Fogyasztó által választott 12, 24 vagy 36 hónapos visszavásárlási futamidő lejárta előtt 30 nappal, valamint a határidő napján emlékeztetőt küld a Fogyasztó számára. A fogyasztó ennek megfelelően a vásárláskor választott 12, 24 vagy 36 hónap lejártával felkínálhatja visszavásárlásra a Program keretében megvásárolt Apple készülékét és végtörlesztheti Fogyasztói Kölcsönét. Az iCentre évente megküldi a Magyar Cofidis Bank Zrt. részére azon, a Magyar Cofidis Bank Zrt. által folyósított fogyasztó kölcsönből finanszírozott készülékvásárlással érintett ügyfelek nevét és a csereidőszak lejárati hónapját tartalmazó listát, akiknek az adott naptári évben jár le a visszavásárlási futamideje. A végtörlesztés az alábbiak szerint történik:

1. A Magyar Cofidis Bank Zrt. fogyasztói kölcsön végtörlesztésének menete: A Fogyasztó az emlékeztető elektronikus levélben megjelölt iCentre üzletek egyikébe elhozza a visszavásárlásra felkínált készüléket a csereidő előtt kiküldött eDM-hez csatolt, általa aláírt hozzájáruló nyilatkozattal együtt. Az iCentre visszavásárolja a készüléket a Visszavásárlási Feltételek teljesülése esetén a Program szerint. Az iCentre a készülék ellenértékét átutalja a Fogyasztónak a Cofidis Banknál vezetett kölcsönszámlájára és a Fogyasztó végtörleszti a Fogyasztói Kölcsön fennmaradó összegét. Amennyiben hónapforduló vagy aktuális kamatterhelés miatt a Maradványérték alacsonyabb, mint a Fogyasztói Kölcsön fennálló tőketartozása, úgy a Fogyasztó a különbözetet önerőből, legkésőbb a cserét követő 3 munkanapon belül beutalja/befizeti a Banknál vezetett kölcsönszámlájára a végtörlesztés érdekében.

A Fogyasztói Kölcsön végtörlesztés zárásakor és az eredeti Apple készülék visszavásárlását követően a Fogyasztó jogosult a Program keretében aktuálisan választható új Apple készüléket vásárolni egy újabb Fogyasztói Kölcsön alapján, amennyiben a banki hitelezhetőségi, illetve jogszabályi feltételeinek megfelel, illetve amennyiben a Program még elérhető.

1.9 Amennyiben a Fogyasztó - az eredeti Apple készülék vásárlásának időpontjában tett nyilatkozata ellenére - úgy dönt, hogy a 12, 24 vagy 36 hónap elteltével mégsem kívánja lezárni a Fogyasztó Kölcsönét, ezt megteheti, de ebben az esetben a Fogyasztói Kölcsön feltételei szerint köteles a teljes futamidő végéig a törlesztőrészleteit megfizetni.

1.10 A Program által kínált visszavásárlási és új készülékvásárlási lehetőséggel csak a Fogyasztó jogosult élni és fogyasztói jogait és kötelezettségeit harmadik személy részére nem ruházhatja át.

1.11 Az iCentre a jelen ÁSZF-et az iCentre üzletekben és az iCentre webáruházban ([*www.icentre.hu*](http://www.icentre.hu)) teszi közzé. iCentre bármikor jogosult a Program feltételeit a jövőre nézve módosítani, a Programot felfüggeszteni vagy megszüntetni. iCentre a Program módosítását, felfüggesztését vagy megszüntetését az iCentre üzletekben és az iCentre webáruházban ([*www.icentre.hu*](http://www.icentre.hu)) teszi közzé.

1.12 A Program igénybevételekor a Fogyasztó kijelenti, hogy a jelen ÁSZF rendelkezéseit, valamint a (https://www.icentre.hu/adatvedelem) weboldalon közzétett Adatkezelési Tájékoztatót megismerte, megértette és azokat kifejezetten elfogadja.

**2. A Program keretében történő Apple készülék vásárlás feltételei**

2.1 A Program keretében történő eredeti Apple készülék vásárlás feltétele, hogy a Fogyasztó

1. 18. életévét betöltött jog- és cselekvőképes, fogyasztónak minősülő természetes személy legyen (fogyasztónak minősül a Ptk. 8:1. § (1) bekezdés 3. pontja szerint a szakmája, önálló foglalkozása, vagy üzleti tevékenysége körén kívül eljáró természetes személy),
2. a Magyar Cofidis Bank Zrt-hez benyújtott Fogyasztói Kölcsönszerződés megkötésére irányuló kérelme pozitív hitelbírálatot kap, illetve ez alapján a Fogyasztói Kölcsönszerződés megkötésre kerül (ideértve azt is, hogy a Fogyasztó megfelel a banki hitelezhetőségi feltételeknek).

**3. A Program keretében az eredeti Apple készülék visszavásárlásának és az új készülék vásárlásának feltételei**

3.1 A Program keretében az iCentre a Fogyasztó által választott 12, 24 vagy 36 hónapos futamidő lejárta előtt 30 nappal, valamint a határidő napján emlékeztetőt küld a Fogyasztó számára a határidő közeledtéről és elérkezéséről. Cofidis Banknál felvett fogyasztási kölcsön esetén a maradványértéknek a Bankhoz történő beérkezését és az esetleges különbözetnek az adós általi megfizetését követően 3 munkanapon belül lezárásra kerül a Fogyasztói kölcsön. Az iCentre által küldött emlékeztetők esetleges elmaradása, vagy az a körülmény, ha a Fogyasztó nem kapja őket meg, nem befolyásolja a Fogyasztó számára nyitva álló határidőt és nem mentesíti a Fogyasztót a vállalt kötelezettségek teljesítése alól.

3.2 Amennyiben a Fogyasztó határidőtől számított 30 napon túl, de még a Fogyasztói Kölcsön futamidejének lejáratán belül kezdeményezi a Fogyasztói Kölcsön lezárását, ebben az esetben az iCentre nem a vásárláskor megadott Maradványértéken vásárolja vissza az eredeti Apple készüléket, hanem az iCentre által üzemeltetett használteszköz visszavásárlási rendszerben meghatározott aktuális alacsonyabb visszavásárlási áron. Amennyiben az aktuális visszavásárlási ár alacsonyabb, mint a Fogyasztói Kölcsön fennálló tőketartozása, úgy a Fogyasztó a különbözetet önerőből hozzáadja a Fogyasztói Kölcsön végtörlesztésekor és a végtörlesztést a banknál egyénileg intézi. Ebben az esetben nem csak a Fogyasztói Kölcsön tőketartozást, de a végtörlesztés napjáig felmerült kamatot is meg kell fizetnie a Fogyasztónak a bank felé.

3.3 A Program nem keletkeztet a Fogyasztó számára kötelezettséget egy új Apple készülék megvásárlására. Amennyiben a Fogyasztó nem kíván élni a Program nyújtotta új Apple készülék vásárlási lehetőséggel, úgy jogosult a Fogyasztói Kölcsön lezárására új Apple eszköz vásárlása nélkül is, a Fogyasztó dönthet úgy is, hogy az eredeti Apple készülék vásárláshoz igényelt Fogyasztói Kölcsönszerződést annak lejáratáig teljesíti.

* 1. A Program keretében a Fogyasztói Kölcsön lezárásának együttes feltételei:

1. a Fogyasztó az általa választott időtartam (a vásárlástól számított 12, 24 vagy 36 hónap) elteltét követő 30 napon belül megjelenik valamely iCentre üzletben és jelzi az iCentre felé, hogy a visszavásárlási jogával élni kíván,
2. az eredeti Apple készülék a visszavásárlási kritériumoknak megfelelő állapotban van (alábbi 4. pont),
3. az eredeti Apple készüléket a Fogyasztó az iCentre számára átadja.

3.5 A Fogyasztó jogosult a Fogyasztói Kölcsön lezárása után egy a Programban résztvevő új Apple készülék vásárlásával a Programban ismételten részt venni, a következő együttes feltételekkel:

1. a kiválasztott új Apple készülék szerepel a Programban,
2. a kiválasztott új Apple készülék elérhető és készleten van az iCentre kínálatában,
3. a Fogyasztó tudomásul veszi, hogy az aktuálisan választható új Apple készülék vételára eltérhet az eredeti Apple készülék vételárától, és ezzel összefüggésben tudomásul veszi, hogy az új Apple készülék vásárlásához kapcsolódó új fogyasztói áruhitel havi törlesztőrészlete magasabb lehet az eredeti Apple készülék törlesztőrészleténél,
4. a Fogyasztó megfelel a banki és törvényi hitelezhetőségi feltételeknek,
5. a benyújtott Fogyasztói Kölcsön kérelme jóváhagyásra kerül, és ez alapján a kölcsönszerződés megkötésre kerül.

3.6 Az eredeti Apple készülék visszavásárlásra felajánlása esetén a Program keretében az iCentre az eredeti Apple készüléket Diagnosztikai Vizsgálatnak veti alá, és amennyiben az eredeti Apple készülék megfelel az alábbi 4. pontban leírt Visszavásárlási Feltételeknek, úgy azt iCentre Maradványértéken visszavásárolja.

3.7 Amennyiben a Diagnosztikai Vizsgálat alapján az eredeti Apple készülék nem felel meg az alábbi 4. pont szerinti Visszavásárlási Feltételeknek, iCentre a Maradványértéket a készülék állapotának megfelelő mértékben csökkenti és a visszavásárlásra ezen a csökkentett áron tehet ajánlatot. Ebben az esetben a Fogyasztó dönthet úgy, hogy folytatja a készülékre felvett Fogyasztói Kölcsön törlesztését a futamidő lejártáig, vagy a Fogyasztói Kölcsön lezárásával és a készülék visszavásárlás mellett végtörleszti Fogyasztói Kölcsönét. Amennyiben az utóbbit választja a csökkentett Maradványérték és a kölcsönből fennálló tőketartozás különbözetét önerőként a Fogyasztó adja hozzá a kölcsön végtörlesztéséhez.

**4. A Program keretében visszavásárlásra felajánlott eredeti Apple készülék állapotára vonatkozó előírások**

4.1 Ahhoz, hogy a Fogyasztó az eredeti Apple készüléket visszavásárlásra alkalmas legyen, az eredeti Apple készüléknek az alábbi visszavásárlási feltételeknek (a továbbiakban: „Visszavásárlási Feltételek”) kell megfelelnie:

1. a készülék akkumulátora tölthető,
2. a készülék állapota újszerű, vagy sérülésmentes (törés-, repedés-, karcolásmentes),
3. a készülék teljes, nincsenek hiányzó alkatrészei,
4. a készülék rendelkezik töltő csatlakozóval
5. a készülék gombjai épek és működnek,
6. a készülék kamerája, képernyője, mikrofonja, és egyéb elkülöníthető alkatrészei épek és működnek,
7. a készülék ki-be kapcsolható és tölthető,
8. a készülék kijelzője bekapcsolható, működik, ép és nincsenek rajta kiégett pixelek,
9. a készülék SIM kártya olvasója ép,
10. a készülék szoftvere megfelelően működik,
11. a készülék nincsen blokkolva,
12. a készüléken ki van kapcsolva a „Find My“ funkció, és a Fogyasztó kijelentkezett az iCloud accountból,
13. a készülék adatai mentésre kerültek a Fogyasztó által.

A rendeltetésszerű használattal együttjáró kismértékű elhasználódás (pl. apróbb kopások) nem befolyásolja hátrányosan az eredeti Apple készülék visszavásárlását és a visszavásárlási árat.

4.2 Amennyiben az eredeti Apple készülék állapota nem felel meg a Visszavásárlási Feltételeknek, és a Fogyasztó nem kívánja a 3.7. pont szerinti különbözeti összeget önerőként megfizetni, úgy a Fogyasztó nem jogosult a Program keretében új Apple készülék vásárlására.

4.3 A visszavásárlás során az iCentre részére történő készülék átadást megelőzően a Fogyasztó köteles

1. a készülékben tárolt adatokat és információkat törölni,
2. a készülék használatával kapcsolatos valamennyi aktiválási zárat feloldani,
3. a Find-my-Apple készülék funkciót kikapcsolni.

4.4 Az eredeti Apple készülék visszaadásakor az iCentre törli a készüléken található összes adatot. A visszavásárolt eredeti Apple készülék visszavételét követően az iCentre nem felel az azon esetlegesen még tárolt adatok elvesztéséért, valamint az abból adódó jogkövetkezményekért.

4.5 A visszavásárlással kapcsolatos rendelkezéseket részletesen a visszavásárlásról szóló megállapodás (adásvételi szerződés) tartalmazza. A Fogyasztó a visszavásárlás során köteles szavatosságot vállalni azért, hogy az iCentre az eredeti Apple készüléket per-, teher-, és igénymentes állapotban szerzi meg.

**5. Diagnosztikai vizsgálat**

5.1 A Program keretében visszavásárlásra felajánlott eredeti Apple készülék tekintetében a visszavásárlást megelőző komplex állapotfelmérésre és diagnosztikai vizsgálatra kerül sor, melyet az iCentre végez el (a továbbiakban: „Diagnosztikai Vizsgálat”).

* 1. A Visszavásárlási Feltételeknek megfelelő állapotot a Diagnosztikai Vizsgálat állapítja meg.

5.3 A Diagnosztikai Vizsgálat során az eredeti Apple készülék állapotát a szakszerviz szemrevételezéssel, manuális vizsgálattal, valamint a szoftver funkciók tesztelésével állapítja meg.

5.4 A Diagnosztikai Vizsgálat költségei nem terhelik a Fogyasztót.

**6. Az eredeti Apple készülék elvesztése, ellopása, megsemmisülése**

6.1 A Program keretében történő új Apple készülék vásárlás feltétele, hogy a Fogyasztótól az iCentre az eredeti Apple készüléket visszavásárolja. Az eredeti Apple készülék elvesztése, ellopása, megsemmisülése esetén a Fogyasztó nem jogosult a Program keretében új Apple készülék vásárlására. Az eredeti Apple készülék elvesztése, ellopása, megsemmisülése esetén a Fogyasztó köteles a Fogyasztói Kölcsönt nyújtó bank felé az ilyenkor szükséges bejelentéseket a bank által előírt határidőben és módon megtenni, és valamennyi fennálló kötelezettségét teljesíteni.

**7. A Program keretében aktuálisan választható új Apple készülék elérhetősége**

7.1 A Programban nem minden iCentre által forgalmazott termék vesz részt, és ezek köre idővel változhat. Az aktuálisan a Programban résztvevő Apple készülék típusát az iCentre a webshopban és az üzletben tünteti fel, illetve a Programban résztvevő készülékek termékoldalain külön-külön is.

7.2 A Program keretében az új Apple készülék vásárlásának feltétele, hogy az aktuálisan választható új Apple készülék rendelkezésre álljon. A Fogyasztó tudomásul veszi, hogy amennyiben a Fogyasztó által választott időpontban és a Fogyasztó által a vásárlás helyéül választott iCentre üzletben nem áll rendelkezésre a Program keretében aktuálisan választható új Apple készülék, és az új Apple készülék vásárlása ezáltal nem lehetséges, a Fogyasztó továbbra is jogosult a Fogyasztói Kölcsön lezárására új Apple eszköz vásárlása nélkül is, vagy dönthet úgy, hogy az eredeti Apple készülék vásárláshoz igényelt Fogyasztói Kölcsönszerződést teljesíti.

**8. Adatmigrálás**

8.1 A Fogyasztó tudomásul veszi, hogy az új Apple készülék vásárlása esetén nem képezi a Program részét az új Apple készülékre történő adatátvitel. A Fogyasztó eredeti Apple készülékén tárolt adatok, programok, applikációk új Apple készülékre történő felvitele kizárólag a Fogyasztó feladata és felelőssége. Az iCentre nem vállal felelősséget semmilyen adatvesztésért a Program keretében történő készülék vásárlásokhoz kapcsolódóan.

**9. Eljárás a Program megszűnése esetén**

9.1 Abban az esetben, ha a Program megszüntetésre kerülne a Fogyasztó Fogyasztói Kölcsön szerződésének futamideje alatt, úgy a Fogyasztó a futamidő alatt továbbra is jogosult a Fogyasztói Kölcsön lezárására, de új Apple készülék vásárlására a Program keretében már nem jogosult.

**10. A Program kapcsolata egyéb iCentre promóciókkal**

10.1 A Program keretében egy Fogyasztó kizárólag egy darab, a Program keretében elérhető Apple készüléket vásárolhat, amelyre nem vonatkoznak az iCentre által aktuálisan meghirdetett egyéb promóciók, kedvezmények. Amennyiben a Fogyasztó egyidejűleg tartozékot, kiegészítőt kíván vásárolni, úgy erre a Programon belül van lehetősége, ezekre az egyéb termék vásárlásokra viszont nem vonatkozik a 4. pont szerinti visszavásárlás.

**11. Vis maior**

11.1 Vis maiornak tekintendő minden olyan, az iCentre ellenőrzési körén kívül eső, általa előre nem látható olyan külső ok, amely nem teszi lehetővé a Program és/vagy a jelen ÁSZF teljesítését és nem volt elvárható az iCentre-től, hogy e körülményt elkerülje vagy a kárt elhárítsa. Az iCentre mentesül a felelősség alól, amennyiben a Program végrehajtását vis maior esetén késlelteti vagy megakadályozza. Amennyiben az iCentre vis maiorra hivatkozik, kötelessége a vis maior bekövetkeztétől számított 5 munkanapon belül értesíteni a Program résztvevőit a honlapján.

11.2 Vis maior eseménynek minősülnek különösen a természeti és/vagy ipari katasztrófák, radioaktív sugárzás, sugárszennyeződés; háború, felkelés, forradalom, lázadás, katonai vagy egyéb államcsíny, polgárháború és terrorcselekmények; zendülés, rendzavarás, zavargások; általános sztrájk, amely közvetlenül érinti az iCentre-t, bankcsőd, vagy a bankközi fizetési rendszer összeomlása.

**12. Vegyes rendelkezések**

12.1 A Programban való részvétel feltétele, hogy a Fogyasztó a jelen ÁSZF rendelkezéseit, valamint a (*https://www.icentre.hu/adatvedelem*) weboldalon közzétett Adatkezelési Tájékoztatót megismerte, megértette és azokat kifejezetten elfogadja.

12.2 Amennyiben a Fogyasztónak kérdése van a jelen ÁSZF-ben foglaltakkal, vagy magával a Programmal kapcsolatban, segítségért az iCentre munkatársaihoz fordulhat az alábbi elérhetőségeken: e-mail: [info@icentre.hu](mailto:info@icentre.hu), telefonszám: +36-30-439-43-43.

12.3 Az iCentre nem vállal felelősséget a Programmal vagy annak részeivel kapcsolatos esetleges visszaélésekért. Amennyiben a Programot csalás vagy visszaélés fenyegeti, az iCentre minden szükséges lépést megtesz annak elhárítása érdekében.

12.4 Az iCentre Adatkezelési Tájékoztatója elérhető a *https://www.icentre.hu/adatvedelem* oldalon. A Programban való részvételével a Fogyasztó kifejezetten hozzájárul a Program keretében történő vásárlás/visszavásárlás során személyes adatainak a vásárlásokhoz kapcsolódó adatkezeléséhez, adatfeldolgozásához, a Magyar Cofidis Bank, Zrt. részére történő adattovábbításhoz.

12.5 A jelen ÁSZF-ben nem szabályozott kérdésekben a magyar jog, különösen a Polgári Törvénykönyv (2013. évi V. törvény) vonatkozó rendelkezései az irányadóak.

12.6 **Panaszkezelés elérhetősége:** iCentre-Hungary Kft.: 1117 Budapest, Gábor Dénes utca 4. C. ép. fszt., e-mail: [info@icentre.hu](mailto:info@icentre.hu), telefonszám: +36-30-439-43-43.

Panasztétel a Fogyasztóvédelmi Hatóságnál: A Fogyasztónak jogosult az iCentre székhelye szerint illetékes hatóságnál panaszt tenni, így a Budapest Főváros Kormányhivatala, Fogyasztóvédelmi Főosztályánál (cím: 1051 Budapest, Sas u. 19. III. em., telefon: (1) 450-2598, e-mail: [fogyved\_kmf\_budapest@bfkh.gov.hu](mailto:fogyved_kmf_budapest@bfkh.gov.hu)). A fogyasztóvédelmi hatóságok elérhetőségei: <http://www.kormanyhivatal.hu/hu/elerhetosegek>. A fogyasztóvédelmi hatóság eljárásának feltétele, hogy a Fogyasztó előzetesen megkísérelje a vitás ügyét rendezni közvetlenül a vállalkozással.

Fentiektől függetlenül is a Fogyasztó jogosult a békéltető testülethez fordulni. Amennyiben az iCentre és a Fogyasztó között esetlegesen fennálló fogyasztói jogvita az iCentre-rel való tárgyalások során nem rendeződik, úgy a Fogyasztó, a lakóhelye vagy tartózkodási helye szerint illetékes békéltető testülethez fordulhat és kezdeményezheti a Testület eljárását, illetve fordulhat az iCentre székhelye szerint illetékes Békéltető Testülethez is. A békéltető testület előtti eljárást az iCentre igénybe veszi, de általános alávetési nyilatkozatot nem tett. A békéltető testületek elérhetősége: <https://mkik.hu/a-bekelteto-testuletek-teruleti-honlapjai>. A pénzügyi békéltető testület elérhetősége: https://www.mnb.hu/bekeltetes

A Fogyasztó panasza esetén igénybe veheti az Uniós online vitarendezési platformot is, amelynek címe: http://ec.europa.eu/odr